愍遊
作者：范成大
朝代：宋

paragraphs: 君胡爲兮遠遊，蹇行迷兮路阻脩。
朝予濟兮滄海，靈胥怒兮蛟躒舟。
暮予略兮太行，車墮輻兮驂決。
攀援怪蔓兮一息，雷晝闞兮山裂。
四無人兮又風雨，靈幽幽兮爲予愁絕。
君胡爲兮遠道，委玉躬兮荒草。
與魑魅兮爭光，與虎兕兮羣嘷。
君之居兮社木蒼然，衡門之下兮可以休老。
歸來兮婆娑，芳滿堂兮儛歌。
奉君子兮眉壽，光風蕩兮酒生波。
雲日兮同社，月星兮偕夜。
千秋兮歲華，弭予蓋兮紲予馬。
悲莫悲兮天涯，樂莫樂兮還家。